News Update: Bitcoin กำลังถูกท้าทาย คนหันมาใช้เหรียญทางเลือกชำระเงินมากขึ้น จับตา Stablecoin, Ether, Dogecoin, Shiba Inu และ Litecoin - FINNOMENA
BitPay เผยธุรกิจและผู้บริโภคเริ่มหันมาใช้โทเคนดิจิทัลอื่นในการชำระเงินมากขึ้น หลังราคา Bitcoin ผันผวนหนักในปีที่ผ่านมา
17 ม.ค. 2565

BitPay เผยธุรกิจและผู้บริโภคเริ่มหันมาใช้โทเคนดิจิทัลอื่นในการชำระเงินมากขึ้น หลังราคา Bitcoin ผันผวนหนักในปีที่ผ่านมา
BitPay หนึ่งในผู้ให้บริการระบบประมวลผลการชำระเงินคริปโทฯ รายใหญ่ที่สุดในโลก รายงานว่า สัดส่วนการใช้ Bitcoin เพื่อชำระเงินในปี 2021 ลดลงเหลือ 65% จาก 92% ในปี 2020 ส่วน Ether อยู่ที่ 15% ขณะที่การใช้ Stablecoin เพื่อชำระเงินเพิ่มขึ้นสู่ 13% ด้านเหรียญใหม่ๆ อย่าง Dogecoin, Shiba Inu และ Litecoin คิดเป็นสัดส่วนรวมที่ 3%
ผู้บริโภคเริ่มมีแนวโน้มเปลี่ยนมาใช้ Stablecoin หรือคริปโทฯ ที่มูลค่าค่อนข้างคงที่มากขึ้น เพราะมีราคาผันผวนน้อยกว่า Bitcoin ซึ่งปรับตัวลงต่อเนื่องตั้งแต่เดือน พ.ย. ปีที่แล้ว ขณะที่เหรียญอื่นๆ อย่าง Dogecoin ได้รับความนิยมมากขึ้น โดยเมื่อวันศุกร์ที่ผ่านมา (14 ม.ค.) Elon Musk ทวีตข้อความว่า Tesla รับชำระด้วย Dogecoin แล้ว
หลายคนคงจำกันได้ว่าการใช้ Bitcoin ซื้อสินค้าครั้งแรกเกิดขึ้นในปี 2010 ที่พิซซ่า 2 ถาด ถูกซื้อไปในราคา 10,000 BTC แต่ตอนนี้นักลงทุนจำนวนมากเลือกถือ Bitcoin เพื่อเก็งกำไรมากกว่านำมาใช้ชำระเงิน เนื่องจากราคา Bitcoin พุ่งขึ้นมากกว่า 60% ในปี 2021 แม้จะเผชิญความผันผวนในช่วงไตรมาส 4 ของปีก็ตาม
BitPay รายงานว่า ผู้คนมักใช้สกุลเงินดิจิทัลในการซื้อสินค้าฟุ่มเฟือย เช่น เครื่องประดับ นาฬิกา รถยนต์ เรือ รวมถึงทองคำ โดยปริมาณธุรกรรมที่เกี่ยวข้องกับสินค้าฟุ่มเฟือยในปี 2021 เพิ่มขึ้นถึง 31% จาก 9% ในปี 2020 ขณะที่ปริมาณการชำระเงินโดยรวมของบริษัทในปี 2021 เพิ่มขึ้น 57% จากปี 2020
Stephen Pair ซีอีโอของ BitPay กล่าวว่า การร่วงลงครั้งล่าสุดของคริปโทฯ ไม่ได้ส่งผลกระทบต่อพฤติกรรมการใช้จ่ายของนักลงทุนมากเท่าตอนปี 2018 โดยแม้การใช้จ่ายสินค้าฟุ่มเฟือยจะได้รับผลกระทบ แต่การลดลงโดยรวมนั้นน้อยลงมาก ซึ่งนี่อาจเป็นสัญญาณบ่งชี้ถึงความเชื่อมั่นว่าการปรับฐานอาจเกิดแค่ในระยะสั้น รวมถึงฐานผู้ใช้ที่กว้างขวางขึ้นมากของวงการคริปโทฯ
อ้างอิง: https://www.bloomberg.com/news/articles/2022-01-16/bitcoin-s-dominance-of-crypto-payments-is-starting-to-erode?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Bitcoin
Cryptocurrency
Dogecoin
Ethereum
Litecoin
News Update
Shiba Inu
คริปโต
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA